**“Бийик тоолуу шарттарда жана барууга кыйын алыскы аймактарда жашаган жана иштеген адамдар үчүн мамлекеттик кепилдиктер жана компенсациялар жөнүндө” Кыргыз Республикасынын Мыйзам долбооруна**

**МААЛЫМ КАТ-НЕГИЗДЕМЕ**

“Бийик тоолуу шарттарда жана барууга кыйын алыскы аймактарда жашаган жана иштеген адамдар үчүн мамлекеттик кепилдиктер жана компенсациялар жөнүндө” Кыргыз Республикасынын Мыйзамынын долбоорунун максаты бийик тоолуу жана барууга кыйын алыскы аймактарда экстремалдык табигый-климаттык шарттарда жашоого жана иштөөгө байланыштуу жарандарга кошумча материалдык жана физиологиялык чыгымдардын ордун толтурууга кепилдиктерди жана компенсацияларды белгилөө болуп саналат.

Бул “Бийик тоолуу шарттарда жана барууга кыйын алыскы аймактарда жашаган жана иштеген адамдар үчүн мамлекеттик кепилдиктер жана компенсациялар жөнүндө” Кыргыз Республикасынын Мыйзамынын долбоору Кыргыз Республикасынын Президентинин 2021-жылдын 8-февралындагы “Кыргыз Республикасынын мыйзамдарына инвентаризация жүргүзүү жөнүндө” Жарлыгынын алкагында түзүлгөн Кыргыз Республикасынын мыйзамдарын инвентаризациялоо боюнча ведомстволор аралык эксперттик топтун отурумунун жыйынтыгы боюнча иштелип чыкты.

Мындан тышкары, Кыргыз Республикасынын Эмгек, социалдык камсыздоо жана миграция министрлигинин 2021-жылдын 16-ноябрындагы № 4 буйругу менен түзүлгөн ведомстволор аралык жумушчу топтун негизинде эмгек чөйрөсүндөгү кызыкдар тараптардын өкүлдөрүн тартуу менен “Бийик тоолуу шарттарда жана барууга кыйын алыскы аймактарда жашаган жана иштеген адамдар үчүн мамлекеттик кепилдиктер жана компенсациялар жөнүндө” Кыргыз Республикасынын Мыйзамынын жаңы редакциясы иштеп чыгылган..

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 17 беренесине ылайык эгерде ченемдик укуктук актынын (анын структуралык элементинин) колдонуудагы редакциясына киргизилүүчү өзгөртүүлөрдүн жана (же) толуктоолордун саны тексттин жарымынан ашыгын түзсө же болбосо айрым өзгөртүүлөрдү жана (же) толуктоолорду киргизүүнү баяндоо же кабылдоо техникалык жактан кыйынчылыктуу болсо, ченемдик укуктук актыга киргизилүүчү өзгөртүүлөр жана (же) толуктоолор ченемдик укуктук актынын (анын структуралык элементинин) жаны редакциясы түрүндө жол-жоболоштурулат. Ченемдик укуктук актынын текстинин жаңы редакциясын баяндоодо ченемдик укуктук актынын аталышында "жаңы редакция" деген сөздөр колдонулбайт. Ченемдик укуктук актыны жаңы редакцияда кабыл алуу менен бир эле учурда колдонуудагы ченемдик укуктук акты күчүн жоготту деп табылууга тийиш.

Мыйзам долбоорун кабыл алуу терс социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

Мыйзам долбоору “Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине жана Кыргыз Республикасынын Өкмөтүнүн 2020-жылдын 17-августундагы № 277-р токтомуна ылайык, 2021-жылдын Кыргыз Республикасынын Министрлер Кабинетинин сайтында жана Кыргыз Республикасынын ченемдик укуктук актыларынын долбоорлорун коомдук талкуулоонун бирдиктүү порталында жайгаштырылат.

Сунушталган мыйзам долбоору колдонуудагы мыйзамдардын ченемдерине, ошондой эле Кыргыз Республикасы катышуучусу болуп саналган, белгиленген тартипте күчүнө кирген эл аралык келишимдерге каршы келбейт.

Кыргыз Республикасынын ушул Мыйзам долбоорун кабыл алуу республикалык бюджеттен кошумча финансылык чыгымдарга алып келбейт.

Сунушталган Мыйзам долбоору жөнгө салуучу таасирди талдоону талап кылбайт, анткени ал ишкердик ишти жөнгө салууга багытталган эмес.

**Министр К.Б. Базарбаев**